ষষ্ঠ জাতীয় সংসদ
ষষ্ঠ জাতীয় সংসদ (১৯ মার্চ ১৯৯৬ - ৩০ মার্চ ১৯৯৬) ১৯৯৬ সালের ১৫ ফেব্রুয়ারি ষষ্ঠ জাতীয় সংসদ নির্বাচনে নির্বাচিত সংসদ সদস্যদের নিয়ে গঠিত হয়। অধিকাংশ প্রধান বিরোধী রাজনৈতিক দল নির্বাচনটি বর্জন করেছিল। নির্বাচনে বাংলাদেশ জাতীয়তাবাদী দল জাতীয় সংসদের ৩০০টির আসনের মধ্যে ২৮৯টি, বাংলাদেশ ফ্রিডম পার্টি ১টি ও সতন্ত্র থেকে ১০ জন নির্বাচিত হন। বাংলাদেশ জাতীয়তাবাদী দল খালেদা জিয়াকে প্রধান করে সরকার গঠন করে। ১৯৯৬ সালের ১৯ মার্চ ষষ্ঠ সংসদের প্রথম অধিবেশন শুরু হয়। জনগণের সরাসরি ভোটে নির্বাচিত ৩০০ জন এবং সংরক্ষিত মহিলা আসনের ৩০ জনসহ মোট ৩৩০ জন সংসদ সদস্য নিয়ে ষষ্ঠ সংসদ যাত্রা শুরু করে। শেখ রাজ্জাক আলী সংসদের স্পিকার এবং এল. কে. সিদ্দিকী ডেপুটি স্পিকার নির্বাচিত হন। ১৯৯৬ সালের ৩০ মার্চ ১২ দিন পর বিরোধী রাজনৈতিক দলের হরতাল অবরোধের ফলে সংসদ ভেঙে দেওয়া হয়। এর মধ্যে মাত্র চার কার্যদিবস অধিবেশন অনুষ্ঠিত হয়। এ সংসদে কোন বিরোধী দল ছিল না। এ ছাড়া এ সংসদে আর কোনো আইন পাস হয়নি। ২১ মার্চ তত্ত্বাবধায়ক সরকারের বিল সংসদে উত্থাপন করা হয়৷ ২৬ মার্চ সরকার নির্দলীয় তত্ত্বাবধায়ক সরকারের বিল জাতীয় সংসদে পাস হয়৷ প্রধানমন্ত্রীর পরামর্শক্রমে ৩০ মার্চ রাষ্ট্রপতি ষষ্ঠ জাতীয় সংসদ ভেঙে দেয় এবং খালেদা জিয়া পদত্যাগ করেন৷ রাষ্ট্রপতি সাবেক প্রধান বিচারপতি মুহাম্মদ হাবিবুর রহমানকে তত্ত্বাবধায়ক সরকারের প্রধান উপদেষ্টা নিয়োগ করেন৷ পরবর্তীতে ১২ জুন পুনরায় নির্বাচন অনুষ্ঠিত হয়।